屙缸场个砌法是先搭一只大缸伏勒地壤里头做屙缸，缸口搭地壤介齐平，或者稍微高眼。接下来用一块长门板（或者用毛竹拼拢成板介样子）打横竖起安勒缸口正当中，用东西搭板固定。板第一要肯定比缸个直径长，否则翻进；第二上头该面要圆滑，因为该头要做屁股个。再用别样个木板搭缸口一边盖牢，该是踏脚板。然后搭上头打围墙，砌个小屋间，砌勒有踏脚板该半边个屙缸上头，该一是挡风挡雨，二是射辰光别人无没看见。人大便个辰光，就是脚骨安勒脚踏板上头，屁股坐勒“屙缸梃子”（就是该块打横竖起个板）上头，屁眼刚好来勒无没脚踏板个该边，通过地球引力，正好笃勒屙缸里向。屙缸梃子是固定不会动个，踏脚板可以活动，方便个辰光人脚骨安上头；踏脚板夺掉，格么料勺好搭屙缸里向去撩屙，好去浇菜格当。